|  |  |
| --- | --- |
| **Hajdúszoboszlói Polgármesteri Hivatal**  **Önkormányzati Iroda**  4200 Hajdúszoboszló, Hősök tere 1.  www.hajduszoboszlo.eu | …………….…………………….....  sorszám |

|  |  |  |
| --- | --- | --- |
| Ügyiratszám: HSZ/30153/2023.  A 2023. 10.26-i képviselő-testületi ülés jegyzőkönyvének melléklete | Ügyintéző: | dr. Morvai Gábor jegyző |
| Törvényességi ellenőrzést végezte (jegyző/aljegyző kézjegye): |  |
| Megtárgyalja (bizottságok megnevezése): | - |
| Döntés jellege: | egyszerű többség |

## VÁLASz

**a Nyugati soron épült vágóhíddal kapcsolatos interpellációra**

**Tisztelt Máté Lajos képviselő úr!**

**Tisztelt Képviselő-testület!**

Képviselő úr az 2023. májusi képviselő-testületi ülésen az alábbi kérdést tette fel:

*„A Nyugati soron létesített vágóhíddal kapcsolatosan van interpellációm. Azok közé tartoztam, akik nem támogatták ennek a beruházásnak Hajdúszoboszlóra érkezését. Nem tartottam helyénvalónak, hogy egy turizmusból élő városban vágóhíd létesüljön. A lakossági panaszokból ítélve már elkezdődhetett a működés, többen kerestek meg, hogy a környéken irtózatos a bűz, éjszaka nagy zaj van. Korábban az hangzott el, hogy ez egy környezetkímélő beruházás lesz. Kérem a hivatal intézkedését az ügyben, hogy egyrészt megismerje a lakosság valós véleményét és a tényeket ezzel kapcsolatosan.”*

Fenti interpelláció kapcsán megtett intézkedésről a következő tájékoztatást adom:

A panaszokról és a közérdekű bejelentésekről szóló 2013. évi CLXV. törvény (a továbbiakban: törvény) értelmében a közérdekű bejelentés olyan körülményre hívja fel a figyelmet, amelynek orvoslása vagy megszüntetése a közösség vagy az egész társadalom érdekét szolgálja. A közérdekű bejelentés javaslatot is tartalmazhat. A törvény 2. § (1) bekezdése értelmében a panaszt és a közérdekű bejelentést – ha törvény eltérően nem rendelkezik – az eljárásra jogosult szervhez történő beérkezésétől számított harminc napon belül kell elbírálni. Amennyiben nem az eljárásra jogosult szervhez nyújtották be, az ügyet át kell tenni az eljárásra jogosult szervhez, és erről a bejelentőt tájékoztatni kell. Az üzem működési engedélyét nem az Önkormányzat adta ki, ezért az interpellációt közérdekű bejelentésként értékeltem és áttettem az érintett kormányhivatali szakhatóságokhoz (Hajdú-Bihar Vármegyei Kormányhivatal Élelmiszerlánc-biztonsági és Állategészségügyi Osztály; Környezetvédelmi, Természetvédelmi és Hulladékgazdálkodási Főosztály).

Az interpelláció olyan tárgykört érint, amelyben jegyzői eljárás megindítása egyetlen körben lehetséges: a birtoksérelmet szenvedett fél kérelme alapján. A birtokvédelmi eljárás nem önkormányzati hatósági ügy, a jegyző nem átruházott testületi hatáskört gyakorol. A Polgári Törvénykönyvről szóló 2013. évi V. törvény (Ptk.) 5:5. §-a alapján a birtokost birtokvédelem illeti meg, ha birtokától jogalap nélkül megfosztják vagy birtoklásában jogalap nélkül háborítják (a továbbiakban: tilos önhatalom). A Ptk. alapján a birtokos első sorban a bíróságtól kérheti az eredeti birtokállapot helyreállítását vagy a zavarás megszüntetését. A jegyző előtt indított eljárás egyfajta perkisegítő jelleggel bír, szabályai meglehetősen kötöttek, különösen a kérelem benyújtása és a bizonyítás tekintetében. A birtokvédelmi eljárás sajátossága, hogy a birtokvédelmet kérő félnek kell bizonyítania azt, hogy a másik fél jogellenes magatartása őt a birtoklásában zavarja, a jegyző nem folytathat le külön bizonyítási eljárást a bírósággal ellentétben. Az eljárás sajátosságai miatt az interpellációban említett ügyben a jegyző előtt indított birtokvédelmi eljárás helyett véleményem szerint a birtokper megindítása az alkalmas eljárási forma. Ezt az érintettek egyénileg, vagy akár közösen is megtehetik. E perben a bíróság azt vizsgálja, hogy megvalósul-e jogellenes zavarás az üzem részéről.

Az üzem működésével kapcsolatban ezidáig egy lakossági bejelentést érkezett hozzám, azt szintén a közérdekű bejelentés szabályai szerint kezeltem.

Kérem Tisztelt Képviselő Urat, hogy a választ szíveskedjen elfogadni.

Hajdúszoboszló, 2023. június 22.

dr. Morvai Gábor

jegyző